**Vibrând dorințe - Identități stratificate**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(Puterea femeii)

m-am întors ca să-ți spun conturul inimii mele

nu se ia cu palmele goale de vise tăcerea

nu poate dormi în arbori sefira hărăzită de întâiul gând

fără ca somnul timpului să-i vindece rănile

am ordonat în efigii suite de îngeri

să-ţi parcurgă meridianele să-ţi coasă irişi de papilele gustative

cupa graalului să n-o mai confuzi cu paharul cu lapte

cafeaua amară a prezentului am îndulcit-o

cu o ceremonie de nuntă între atrii

am rănit gura stelei cu un paradis crestat în pomul cunoaşterii

m-am întors smerită în mine

nara tremură privirea ta umflă corzile trupului meu de femeie

când mă îndrept spre tine legănând spaţiul în şolduri

aşteptare filigranată cu pârguri tatuează ispite

la intersecţia tuturor pulsiunilor

ca să poţi acorda universul polarizează mâna de înger

o cădere în lumină îmi conduce aripa

când deschid cale imperială pe aerodromul inimii

ţie nu-ţi va rămâne decât să îngenunchezi

şi să laşi rugăciunea să curgă!